
Kísérleti szakaszban rekedt bűncselekmények közben megvalósított befejezett bűncselekmények megítélése, különös tekintettel a halmazati problémákra

A büntetőjogban, így a bűncselekmények megítélése során fontos szerepet tölt be a szándékos bűncselekmény szakaszainak megállapítása és elkülönítése. A szakaszoknak más-más a társadalomra veszélyességi foka, így eltérő a büntetőjogi szabályozása is, emiatt nyer nagy jelentőséget a büntetőjogban.
Ezeket a szakaszokat, olykor nehéz elhatárolni egymástól. Problémát jelenthet a szakaszok elhatárolásánál, hogy az elkövetőnek ugyanazon cselekménye lehet valamely bűncselekmény előkészülete, míg más szempontból, ugyanaz a magatartás már egy másik bűncselekmény kísérlete vagy akár befejezett stádiumaként is értékelhető. Emiatt felmerül a kérdés, hogy súlyosabban kell-e megítélni azt, aki egy súlyosabb bűncselekmény kísérlete közben egy enyhébb súlyú befejezett bűncselekményt valósít meg?
Dolgozatom célja, hogy érveket és ellenérveket sorakoztassak fel amellett, hogy szükséges-e az előbb említett esetben megvalósított halmazat esetén, hogy egy enyhébb súlyú befejezett cselekmény elkövetésekor megítéljük, ha azzal valamilyen kísérletet vagy előkészületet valósít meg.
„Sok esetben igen bonyolult feladatot jelent a jogalkalmazó számára annak eldöntése, hogy a történeti tényállás alapján hány bűncselekmény megállapítása szükséges. A bírói gyakorlat több esetben sem következetes: gyakran érezzük, úgy, hogy esetenként a bíróságok indokolatlanul állapítják meg több bűncselekményben a terhelt felelősségét.” Eme probléma szemléltetését látjuk dolgozatomban, ahol két konkrét cselekmény alapján állapítjuk meg, hogy hány bűncselekmény történt és azok halmazatban állnak-e egymással és milyen büntetési tétel kiszabását rendeli a jogalkotó. Láthatjuk, hogy ezen kérdésekre különböző szerzők eltérő magyarázatokat adnak.
A büntetés kiszabásánál láthatjuk, hogyha látszólagos halmazatot állapít meg a jogalkalmazó, akkor a súlyosabb büntetési tétellel fenyegetett bűncselekmény megállapítására kerül sor és a büntetési tétel annak büntetési keretei között kerül kiszabásra. Ha pedig a két cselekmény megvalósít egyfajta halmazatot, akkor viszont már a halmazati büntetés kiszabására kerül sor.
A dolgozat elején feltett kérdésre, mely szerint „súlyosabban kell-e megítélni azt, aki egy súlyosabb bűncselekmény kísérlete közben egy enyhébb súlyú befejezett bűncselekményt valósít meg”, a bemutatott példákon keresztül a válasz az, hogy nem, hiszen nem valósul meg halmazat, hanem a kísérleti szakaszban rekedt súlyosabb bűncselekmény kísérlete konszumálja az enyhébb súlyú befejezett bűncselekményt. 



